title: Kommissionens gennemførelsesforordning (EU) 2019/111 af 24. januar 2019 om godkendelse af humleekstrakt (Humulus lupulus L. flos) som tilsætningsstof til foder til fravænnede smågrise, slagtesvin og mindre udbredte svinearter (fravænnede og bestemt til slagtning) (EØS-relevant tekst.)

text:
                  25.1.2019

                  DA

                  Den Europæiske Unions Tidende

                  L 23/14

         KOMMISSIONENS GENNEMFØRELSESFORORDNING (EU) 2019/111
         af 24. januar 2019
         om godkendelse af humleekstrakt (Humulus lupulus L. flos) som tilsætningsstof til foder til fravænnede smågrise, slagtesvin og mindre udbredte svinearter (fravænnede og bestemt til slagtning)
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1831/2003 af 22. september 2003 (1) om fodertilsætningsstoffer, særlig artikel 9, stk. 2, og
         ud fra følgende betragtninger:

                     (1)

                     Forordning (EF) nr. 1831/2003 indeholder bestemmelser om godkendelse af fodertilsætningsstoffer.

                     (2)

                     Der er i henhold til artikel 7 i forordning (EF) nr. 1831/2003 indgivet en ansøgning om godkendelse af humleekstrakt (Humulus lupulus L. flos) som tilsætningsstof til foder til alle dyrearter. Ansøgningen var vedlagt de oplysninger og dokumenter, der kræves i henhold til forordningens artikel 7, stk. 3. Ansøgeren har anmodet om, at tilsætningsstoffet klassificeres i tilsætningsstofkategorien »sensoriske tilsætningsstoffer«.

                     (3)

                     Den Europæiske Fødevaresikkerhedsautoritet (i det følgende benævnt »autoriteten«) konkluderede i sin udtalelse af 3. oktober 2018 (2), at humleekstrakt (Humulus lupulus L. flos) på de foreslåede anvendelsesbetingelser ikke har skadelige virkninger for dyrs eller menneskers sundhed eller for miljøet. Autoriteten konkluderede, at den toleranceundersøgelse, der er foretaget med fravænnede smågrise, viser, at tilsætningsstoffet er sikkert for så vidt angår den foreslåede dosis på 50 mg/kg fuldfoder, hvilket kan ekstrapoleres til også at omfatte slagtesvin og mindre udbredte svinearter (fravænnede og bestemt til slagtning). Humleekstrakt bør derfor godkendes som fodertilsætningsstof til kun disse arter og kategorier. Autoriteten konkluderede også, at der ikke kræves yderligere dokumentation for effektiviteten, eftersom høstet humle og ekstrakt heraf er alment anerkendt som aroma i fødevarer og deres funktion i foder i alt væsentligt er den samme som i fødevarer. Konklusionen kan derfor udvides til også at omfatte foder.

                     (4)

                     Autoriteten bemærkede yderligere, at tilsætningsstoffet er potentielt respiratorisk sensibiliserende og hudsensibiliserende for brugerne og indeholder en række forskellige stoffer, der vides at fremkalde allergiske reaktioner hos følsomme personer. Der bør derfor træffes passende beskyttelsesforanstaltninger.

                     (5)

                     EFSA mente ikke, at der var behov for særlige krav om overvågning efter markedsføringen. Den har også gennemgået den rapport om metoder til analyse af fodertilsætningsstoffet, der blev forelagt af det ved forordning (EF) nr. 1831/2003 oprettede referencelaboratorium.

                     (6)

                     Vurderingen af dette tilsætningsstof viser, at betingelserne for godkendelse, jf. artikel 5 i forordning (EF) nr. 1831/2003, er opfyldt. Anvendelsen af dette tilsætningsstof bør derfor godkendes som angivet i bilaget til nærværende forordning.

                     (7)

                     Under hensyntagen til de af ansøgeren foreslåede anvendelsesniveauer mente autoriteten, at det foreslåede maksimale anvendelsesniveau er sikkert. Med henblik på offentlig kontrol i fødevarekæden bør det anbefalede maksimumsindhold af aktivstoffet være angivet på etiketten til fodertilsætningsstoffet, og tilsætningsstoffet bør anvendes i foder via forblandinger.

                     (8)

                     Den omstændighed, at de pågældende stoffer ikke er godkendt til anvendelse i drikkevand, bør ikke udelukke anvendelse af stofferne i foderblandinger, der administreres via vand.

                     (9)

                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

            Artikel 1
            Godkendelse
            Det i bilaget opførte stof, der tilhører tilsætningsstofkategorien »sensoriske tilsætningsstoffer« og den funktionelle gruppe »aromastoffer«, tillades anvendt som fodertilsætningsstof på de betingelser, der er fastsat i bilaget.

            Artikel 2
            Ikrafttræden
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 24. januar 2019.

                  På Kommissionens vegne

               Jean-Claude JUNCKER

                  Formand

            (1)  EUT L 268 af 18.10.2003, s. 29.

            (2)  EFSA Journal 2018;16(10):5462.

            BILAG

                        Tilsætningsstoffets identifikationsnummer

                        Navn på indehaveren af godkendelsen

                        Tilsætningsstof

                        Sammensætning, kemisk betegnelse, beskrivelse, analysemetode

                        Dyreart eller -kategori

                        Maksimumsalder

                        Minimumsindhold

                        Maksimumsindhold

                        Andre bestemmelser

                        Godkendelse gyldig til

                        mg/kg fuldfoder med et vandindhold på 12 %.

                           Kategori: sensoriske tilsætningsstoffer. Funktionel gruppe: aromastoffer

                        2b233

                        —

                        Humleekstrakt (kopper) med højt indhold af betasyrer

                           Tilsætningsstoffets sammensætning

                        Præparat af superkritisk kuldioxidekstrakt af ekstrakt af Humulus lupulus L. flos, der er behandlet med kaliumhydroxid, således at der dannes kaliumsalte af betasyrerne, og opløst i propylenglycol.
                        Tilsætningsstoffets specifikationer er:

                                    —

                                    Betasyrer 40 ± 1,5 %

                                    —

                                    Alfasyrer: 0,4 ± 0,3 %

                                    —

                                    Humleolier: 1,5 ± 0,3 %

                                    —

                                    Propylenglycol: 20 ± 15 %

                                    —

                                    Vandindhold: < 8 %

                                    —

                                    Aske: 10 ± 2 %

                                    —

                                    Andre resiner: 25 ± 8 %

                                    —

                                    8-Prenylnaringenin < 500 mg/kg

                                    —

                                    Xanthohumol < 500 mg/kg

                                    —

                                    2-Methyl-2-buten-2-ol < 10 mg/kg

                           Aktivstoffets karakteristika

                        Blomster (kopper) af Humulus lupulus L. flos, der er pelleteret og endvidere ekstraheret ved superkritisk kuldioxidekstrahering
                        Tyktflydende form
                        CAS-nr.: 8060-28-4
                        CoE-nr.: 233

                           Analysemetode
                            (1)

                        Til kvantificering af indholdet af humlebetasyrer i fodertilsætningsstoffet:

                                    —

                                    omvendt fase-højtryksvæskekromatografi under anvendelse af ultraviolet detektion (HPLC-UV) — metode 7.7 fra European Brewery Convention (valideret ved ringtest)

                                    —

                                    Fravænnede smågrise og slagtesvin

                                    —

                                    Mindre udbredte svinearter (fravænnede og bestemt til slagtning)

                        —

                        —

                        —

                                    1.

                                    Tilsætningsstoffet anvendes i foder som forblanding.

                                    2.

                                    I brugsvejledningen for anvendelsen af tilsætningsstoffet og forblandinger angives oplagringsbetingelserne og stabilitet over for varmebehandling.

                                    3.

                                    Følgende angives på etiketten til tilsætningsstoffet og forblandingen:
                                    »Anbefalet maksimumsindhold af tilsætningsstoffet i fuldfoder med et vandindhold på 12 %: 50 mg/kg«

                                    4.

                                    Foderstofvirksomhedslederne skal fastlægge driftsprocedurer og administrative foranstaltninger for brugerne af tilsætningsstoffet og forblandingerne med henblik på at imødegå risici ved indånding, kontakt med huden eller kontakt med øjnene. Hvis disse risici ikke kan fjernes eller begrænses til et minimum gennem sådanne procedurer og foranstaltninger, skal tilsætningsstoffet og forblandingerne anvendes med personlige værnemidler, herunder åndedrætsværn, sikkerhedsbriller og handsker.

                        14. februar 2029

               (1)  Nærmere oplysninger om analysemetoderne findes på referencelaboratoriets hjemmeside: https://ec.europa.eu/jrc/en/eurl/feed-additives/evaluation-reports.


title: Kommissionens gennemførelsesforordning (EU) 2019/112 af 24. januar 2019 om minimumssalgsprisen for skummetmælkspulver i forbindelse med den 31. dellicitation i den licitationsprocedure, der blev indledt ved gennemførelsesforordning (EU) 2016/2080

text:
                  25.1.2019

                  DA

                  Den Europæiske Unions Tidende

                  L 23/18

         KOMMISSIONENS GENNEMFØRELSESFORORDNING (EU) 2019/112
         af 24. januar 2019
         om minimumssalgsprisen for skummetmælkspulver i forbindelse med den 31. dellicitation i den licitationsprocedure, der blev indledt ved gennemførelsesforordning (EU) 2016/2080
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1),
         under henvisning til Kommissionens gennemførelsesforordning (EU) 2016/1240 af 18. maj 2016 om gennemførelsesbestemmelser til Europa-Parlamentets og Rådets forordning (EU) nr. 1308/2013 for så vidt angår offentlig intervention og støtte til privat oplagring (2), særlig artikel 32, og
         ud fra følgende betragtninger:

                     (1)

                     Ved Kommissionens gennemførelsesforordning (EU) 2016/2080 (3) indledes der en procedure for salg af skummetmælkspulver ved licitation.

                     (2)

                     På grundlag af de bud, der er modtaget i forbindelse med den 31. dellicitation, bør der fastsættes en minimumssalgspris.

                     (3)

                     Foranstaltningerne i denne forordning er i overensstemmelse med udtalelse fra Komitéen for den Fælles Markedsordning for Landbrugsprodukter—

               VEDTAGET DENNE FORORDNING:

            Artikel 1
            I forbindelse med den 31. dellicitation for salg af skummetmælkspulver inden for rammerne af den licitationsprocedure, der er indledt ved gennemførelsesforordning (EU) 2016/2080, og hvortil fristen for indgivelse af bud udløb den 22. januar 2019, fastsættes minimumssalgsprisen til 158,50 EUR/100 kg.

            Artikel 2
            Denne forordning træder i kraft på dagen for offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 24. januar 2019.

                  På Kommissionens vegne

                  For formanden

               Jerzy PLEWA

                  Generaldirektør

                  Generaldirektoratet for Landbrug og Udvikling af Landdistrikter

            (1)  EUT L 347 af 20.12.2013, s. 671.

            (2)  EUT L 206 af 30.7.2016, s. 71.

            (3)  Kommissionens gennemførelsesforordning (EU) 2016/2080 af 25. november 2016 om indledning af en licitationsprocedure for salg af skummetmælkspulver (EUT L 321 af 29.11.2016, s. 45).


title: Kommissionens gennemførelsesforordning (EU) 2019/542 af 2. april 2019 om registrering af en betegnelse i registret over beskyttede oprindelsesbetegnelser og beskyttede geografiske betegnelser (»ស្ករត្នោតកំពង់ស្ពឺ« (Skor Thnot Kampong Speu) (BGB))

text:
                  3.4.2019

                  DA

                  Den Europæiske Unions Tidende

                  L 94/1

         KOMMISSIONENS GENNEMFØRELSESFORORDNING (EU) 2019/542
         af 2. april 2019
         om registrering af en betegnelse i registret over beskyttede oprindelsesbetegnelser og beskyttede geografiske betegnelser (»ស្ករត្នោតកំពង់ស្ពឺ« (Skor Thnot Kampong Speu) (BGB))
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 3, litra a), og
         ud fra følgende betragtninger:

                     (1)

                     I henhold til artikel 50, stk. 2, litra a), i forordning (EU) nr. 1151/2012 blev Cambodjas ansøgning om registrering af betegnelsen »ស្ករត្នោតកំពង់ស្ពឺ« (Skor Thnot Kampong Speu) som beskyttet geografisk betegnelse (BGB) offentliggjort den 3. oktober 2017 i Den Europæiske Unions Tidende (2).

                     (2)

                     Kommissionen modtog den 22. december 2017 en meddelelse om indsigelse samt en tilhørende begrundet indsigelse fra sukkervirksomheden Sucre Suisse SA, der er etableret i Schweiz. Kommissionen videresendte den 9. januar 2018 meddelelsen om indsigelse og den begrundede indsigelse fra Sucre Suisse SA til Cambodja.

                     (3)

                     Kommissionen modtog også den 3. januar 2018 en meddelelse om indsigelse samt en tilhørende begrundet indsigelse fra Belgien. Kommissionen videresendte den 9. januar 2018 Belgiens meddelelse om indsigelse og den begrundede indsigelse til Cambodja. Den 8. marts 2018 meddelte Belgien Kommissionen tilbagetrækningen af sin indsigelse mod ansøgningen om registrering af »ស្ករត្នោតកំពង់ស្ពឺ« (Skor Thnot Kampong Speu).

                     (4)

                     Sucre Suisse SA gjorde indsigelse mod registrering af betegnelsen »ស្ករត្នោតកំពង់ស្ពឺ« (Skor Thnot Kampong Speu), fordi beskrivelsen af produktet »palmesukker« er upræcis, og produktet ikke opfylder definitionen af sukker som fastsat i Rådets direktiv 2001/111/EF (3) om visse former for sukker bestemt til konsum.

                     (5)

                     Kommissionen konstaterede, jf. artikel 51, stk. 3, første afsnit, i forordning (EU) nr. 1151/2012, at indsigelsen kunne antages, og opfordrede ved brev af 3. april 2018 Cambodja og Sucre Suisse SA til i et tidsrum på tre måneder at føre drøftelser for at opnå enighed om en løsning i overensstemmelse med deres interne procedurer.

                     (6)

                     Cambodja anmodede den 29. juni 2018 om en forlængelse af fristen for høringerne. I overensstemmelse med artikel 51, stk. 3, sidste afsnit, i forordning (EU) nr. 1151/2012 har Kommissionen forlænget fristen for høringerne med yderligere tre måneder fra den 4. juli 2018.

                     (7)

                     Efter høringerne nåede de interesserede parter til enighed om en aftale. Cambodja meddelte Kommissionen resultaterne heraf den 3. oktober 2018.

                     (8)

                     Cambodja og Sucre Suisse SA blev enige om, at der ikke var noget behov for at ændre enhedsdokumentet, der blev offentliggjort i henhold til artikel 50, stk. 2, i forordning (EU) nr. 1151/2012. De interesserede parter finder det også nyttigt at afklare, hvad »ស្ករត្នោតកំពង់ស្ពឺ« (Skor Thnot Kampong Speu) er ved at angive, at »»Skor Thnot Kampong Speu« er sukker, der kommer fra palmetræer. Palmesukker er ikke defineret i direktiv 2001/111/EF om visse former for sukker bestemt til konsum, men det kan bringes i omsætning på EU-markedet i henhold til de generelle retslige krav. Palmesukker har været brugt til konsum i hele verden i århundreder.«

                     (9)

                     Da indholdet i aftalen mellem Cambodja og Sucre Suisse SA opfylder bestemmelserne i forordning (EU) nr. 1151/2012 og den øvrige EU-lovgivning, bør der tages hensyn til aftalen.

                     (10)

                     I lyset af ovennævnte bør betegnelsen »ស្ករត្នោតកំពង់ស្ពឺ« (Skor Thnot Kampong Speu) opføres i registret over beskyttede oprindelsesbetegnelser og beskyttede geografiske betegnelser —

               VEDTAGET DENNE FORORDNING:

            Artikel 1
            Betegnelsen »ស្ករត្នោតកំពង់ស្ពឺ« (Skor Thnot Kampong Speu) registreres.
            Betegnelsen i stk. 1 henviser til et produkt i kategori 1.8. Andre produkter i bilag I til traktaten (krydderier m.m.) i bilag XI til Kommissionens gennemførelsesforordning (EU) nr. 668/2014 (4).

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 2. april 2019.

                  På Kommissionens vegne

               Jean-Claude JUNCKER

                  Formand

            (1)  EUT L 343 af 14.12.2012, s. 1.

            (2)  EUT C 331 af 3.10.2017, s. 8.

            (3)  Rådets direktiv 2001/111/EF af 20. december 2001 om visse former for sukker bestemt til konsum (EFT L 10 af 12.1.2002, s. 53).

            (4)  Kommissionens gennemførelsesforordning (EU) nr. 668/2014 af 13. juni 2014 om fastlæggelse af regler for anvendelsen af Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer (EUT L 179 af 19.6.2014, s. 36).